Verslag oor PPE-bedrog bekendgemaak(Argieffoto: Vincent Thian/AP) Die spesiale ondersoekeenheid (SOE) se verslag oor bedrieglike aankope van persoonlike beskermende toerusting (PPE) deur die regering is Dinsdag bekendgemaak. Pres. Cyril Ramaphosa het in Julie 2020 toestemming vir die ondersoek van enige misbruik van staatsfondse vir die aankoop van PPE gegee. Sedertdien is 5,467 kontrakte aan 3 066 diensverskaffers ter waarde van R14,3 miljard ondersoek. Luidens ŉ verklaring deur Ramaphosa se kantoor het die ondersoek bevind dat meer as die helfte van die kontrakte wat aangegaan is (62%) onreëlmatig was. Dit kom neer op R2,1 miljard wat weens korrupsie verlore gegaan het. Gevolglik is 224 sake vir dissiplinêre optrede teen regeringsbeamptes en 386 sake vir kriminele vervolging verwys. ŉ Verdere R170 miljoen se kontrakte is ook intussen tersyde gestel. Ramaphosa sê dit is onaanvaarbaar dat so baie kontrakte wat verband hou met die beskerming van menselewens onwettig of bedrieglik was. “Hierdie ondersoek is gemik op individue of entiteite wat gedink het hulle kon voordeel trek uit ŉ oomblik van nasionale kwesbaarheid om hulself te verryk. Die verslag is ŉ belangrike stap in ons stryd teen korrupsie en wanadministrasie.” Ramaphosa sê hy vertrou die nasionale vervolgingsgesag sal sy goeie oordeel gebruik om te besluit watter persone krimineel vervolg moet word en te sorg dat oortreders verantwoordbaar gehou word.